Meginreglan er, at stuðulin skal verða á kontu hjá tær innan mánaðurin er úti. Av tí at Studni má taka atlit til útgjald hjá øðrum almenni stovni, verður stuðulin vanliga ikki á kontu fyrrenn síðsta ella ein av síðstu døgunum í mánaðinum. Víst verður til kalendaran, nær stuðulin verður á kontu henda mánaðin. Um tú heldur fram á somu útbúgving lestrarárið 2012/2013, fært tú studningin fyri august útgoldnan síðst í august mánaði. Um tú byrjar eina nýggja útbúgving lestrarárið 2012/2013 og letur umsóknarblaðið inn í byrjanini av skúlaárinum, fært tú studningin fyri august útgoldnan um hálvan september, og studningurin fyri september útgoldnan síðst í september. Tú byrjar vanliga at gjalda aftur lestrarlán og rentur, eitt ár aftaná, at tað stuðulsárið er endað, har ið útbúgvingin er lokin ella steðgað. Um tú innan 15 mánaðir eftir hesa útbúgving, byrjar eina aðra útbúgving, verður útbúgvingin ikki søgd at verða lokin. Tað sama er galdandi, um ein fyribils steðgað útbúgving, verður tikin uppaftur innan fyri somu tíðarfreist. Stuðul fæst frá tí lestrarhálvuni, tá ið søkt verður, t. v. s. at umsóknarfreistin fyri eina útbúgving, ið byrjar í august mánað er 31. desember sama ár. Um søkt verður t. d. í mars mánað árið eftir, fæst bert stuðul frá januar mánað. Lestrarhálvurnar eru frá 1. august til 31. desember, og frá 1. januar til 30. juni. Fyri tey, ið byrja at lesa í heystlestrarhálvuni, er umsóknarfreistin 30. juni árið eftir. Fyri tey, ið byrja at lesa í várlestrarhálvuni, er umsóknarfreistin 31. desember sama ár. Minnist til, at ferðastuðulin uttanlands skal søkjast á hvørjum ári. Tey, ið byrja útbúgvingina um heystið, skulu søkja um várið árið eftir. Tey, ið byrja útbúgvingina um várið, skulu søkja um heystið sama ár. Við eina verkætlan skilst: a) størri uppgáva í samband við hægri lesna t. d. høvuðsuppgáva ella størri ritgerð, b) starvsvenjing t. d. á læraraskúla í øðrum landi og c) uppihald á øðrum lærustovni; sum dømi um hetta kunnu nevnast Nordkurssummarskeiðini í Norðurlondum.